

Tárgy: **A Csemői Konyha Bt-vel kötött**

**vállalkozási szerződés módosítása**

**E L Ő T E R J E S Z T É S**

**Csemő Község Képviselőtestületének**

**2018. július 30-án tartandó rendkívüli ülésére**

Tisztelt Képviselő-testület!

Tájékoztatom a Tisztelt Képviselőket, hogy a gyermekélelmezésben közreműködő szerződéses partnerünk, a Csemői Konyha Bt. kérelmet terjesztett elő a polgármester útján a testület felé. A kérelem tartalma számokkal és indoklással alátámasztottan a gyermekétkeztetés szolgáltatási díjának emelésére benyújtott kérés, melyet csatoltam az előterjesztés mellé.

A kérelmet a benne foglalt magyarázatokkal megalapozottnak tartom, figyelemmel arra a tényre is, hogy a gyermekétkeztetéssel kapcsolatban készült belső ellenőri jelentés is feladatot adott a díjak felülvizsgálatára. A jegyzőkönyvből idézve:

„*A szerződés 27. pontja szerint az önkormányzat a vállalkozónak havi 100.000 Ft+Áfa összegű rezsi támogatást nyújt.*

*Továbbá a képviselőtestület a 80/2015. (XII.15.) határozatával arról döntött, hogy 2016. január 1-től 10 hónapon keresztül a havi 127.000 Ft-os támogatáson felül, további 150.000 Ft-os támogatást nyújt a Csemői Konyha Bt. részére a gyermekétkeztetés rezsiköltségeihez való hozzájárulásként.*

*Megjegyezni kívánom, hogy a rezsiköltség az étkeztetési szolgáltatásnyújtás díjának részét képezi a vállalkozónál, ezért nem tekinthető támogatásnak. A vállalkozó számláján a szerződés és a testületi határozat szerinti támogatások összege van feltüntetve rezsi hozzájárulásként. A konyhai adagszámok figyelembe vételével ez a rezsi hozzájárulás túlzottan alacsony. A vállalkozó nem hárítja át teljes mértékben a rezsiköltséget az önkormányzatra.*

*….*

*Javaslom, hogy a bérleti díj és a rezsiköltség hozzájárulás vonatkozásában a közétkeztetési szerződést vizsgálják felül.”*

A jelenlegi hatályos szerződés szerint a nyersanyagnorma értékének 3 %-át finanszírozta az önkormányzat. A belső ellenőri jelentés is kiemeli, hogy más településeken ez a százalékos arány 25 % és 50 % között van…

Fentiekben leírtak és a kérelemben foglalt számadatok alapján hatásvizsgálatot készítettünk, hogy a bérleti díj a bevételi oldalon, a rezsiköltség emelése a kiadási oldalon milyen terhet jelent a költségvetésünk számára.

A számítások során a nyersanyagnorma értékének 35 %-os rezsi díjával számoltunk, amit összességében 23 %-os mértékűre „csökkent” a vállalkozó által fizetendő bérleti díj.

*Továbbra is alapvetésnek tartom, hogy folytatódjon az eddigi gyakorlat, mely szerint:*

* *MINDEN GYERMEK étkezzen,*
* *ne növekedjen a szülő által fizetendő térítési díj – az önkormányzat finanszírozza a költségtöbbletet. Tudom, hogy „optikailag” ez nem egy látványos dolog, ez nem egy beiskolázási támogatás, amit a szülők csengő forintban érzékelhetnek, sokkal inkább elvi kérdés! Hitem szerint az is komoly fejlesztés volt, hogy fel tudtuk újítani a konyhát, hiszen nagyon nem mindegy, hogy az új hűtőkamrába pl. a húst a helyi sertéstelepről és két napra harmada árért be lehet szerezni, mintha kereskedőtől naponta kellene beszerezni; és az is, hogy minden árnövekedés mellett hosszú-hosszú évek óta nem hárítunk többletköltséget a szülőkre.*

A várható költségek kalkulálása a 2017. évi szeptembertől decemberig terjedő időszak adagszámai alapján történt.

A vállalkozóval kötött szerződés módosításával – a konyhai ingatlanrész és az ingóság bérlésére vonatkozóan havi 100.000 Ft + Áfa bérleti díj megállapításával számoltunk. Ez a díj a 2018. év hátralévő időszakára vonatkozóan 400.000 Ft+Áfa bevételt jelent az Önkormányzat számára.

Az említett adagszámokkal és a vállalkozó által kért rezsire vonatkozó díjjal számolva a szeptembertől decemberig terjedő időszak költségei 3.628.386 Ft bruttó költségtöbbletet jelent a költségvetés számára, melyhez a fent említett nettó 400.000 Ft bevétel társul, így mindösszesen 3.228.386 Ft lenne az idei évben a többlet teher.

A következő évekre vonatkozóan az „új” rezsidíj természetesen beépítésre kerül a gyermekétkeztetésre vonatkozó állami támogatás lehívásába, így várhatóan az majd nem jelent ekkora többletkiadást. A jövőre nézve a kiadások alakulása az egyes költségvetések tervezésekor újra megbeszélés tárgyát képezheti.

Előterjesztőként a kérelmet a benne foglaltak, illetve a belső ellenőri vélemény alapján is elfogadhatónak és szükségszerűnek tartom és elfogadásra javaslom.

Elkészítettük és jelen előterjesztés mellékleteként kiküldöm a vállalkozói szerződés 1. sz. módosításának tervezetét, amely a fenti összeggel számolva került megfogalmazásra.

Fentiek alapján kérem a Tisztelt képviselő-testületet, hogy az alábbi határozati javaslatot elfogadni szíveskedjen.

**Határozati javaslat**

**....../2018. (VII.30.)**

**Csemő Község Önkormányzatának Képviselő-testülete a gyermekélelmezési feladatokat ellátó Csemői Konyha Bt-vel 2014. december 16-án kötött vállalkozási szerződés 1. számú módosítását a benne foglalt adattartalommal elfogadja. A szerződés módosításának aláírására felhatalmazza a polgármestert.**

**Felelős: polgármester**

**Határidő: azonnal**

Dr. Lakos Roland

polgármester