

Tárgy:  **Csemői Nefelejcs Óvoda**

**óvodavezetői pályázat elbírálása**

**E L Ő T E R J E S Z T É S**

**Csemő Község Képviselő-testületének**

**2018. július 30-án tartandó rendkívüli ülésére**

Tisztelt Képviselő-testület!

Csemő Község Önkormányzatának Képviselő-testülete 32/2018. (V.22.) határozatával döntött a Csemői Nefelejcs Óvoda intézményvezetői (magasabb vezetői) pályázatának kiírásáról. A felhívást a testületi határozatnak megfelelően a [www.kozigallas.gov.hu](http://www.kozigallas.gov.hu) és a [www.csemo.hu](http://www.csemo.hu) internetes oldalakon megjelentettük.

A pályázati kiírás értelmében a pályázat benyújtási határideje: 2018. június 28. napja volt.

A beadási határidő alatt egy pályázat érkezett: **Erdélyi Krisztina** (2700 Cegléd, Összekötő út 1. szám alatti lakos) az intézmény jelenlegi vezetője **részéről.** A pályázat érvényes, megfelel a kiírásban írt formai követelményeknek.

A pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló *326/2013. (VIII.30.) Korm. rendelet (továbbiakban: Korm. rendelet) 21. § alapján: "A köznevelési intézményben - az intézmény gazdálkodási jogosítványaitól függetlenül* –

***a) magasabb vezetői megbízásnak minősül:***

*aa) a miniszter, az országos, területi nemzetiségi önkormányzat közgyűlése, a települési nemzetiségi önkormányzat,* ***a települési önkormányzat képviselő-testülete****, a fenntartó vezetője vagy megbízottja* ***által adott intézményvezetői megbízás*** *(...)”*

A Korm. rendelet 22. § (1) alapján: *"A 21. §-ban rögzített magasabb vezetői, vezetői megbízást - a (2) bekezdésben meghatározottak figyelembevételével - az év során bármikor, öt évre kell adni. A határozott idő lejártát követően a közalkalmazott - az Nkt. 67. § (7) bekezdésében foglalt kivétellel - az e §-ban meghatározott eljárás lefolytatásával ismételten megbízható magasabb vezetői, vezetői feladat ellátásával."*

1. A Csemői Nefelejcs Óvoda Nevelőtestülete 2018. július 23. napján tartott ülésén a beérkezett pályázat vezetői programját véleményezte, és egyhangú döntéssel támogatásra javasolta Erdélyi Krisztina vezetői programját Csemő Község Önkormányzata számára.
2. A Csemői Nefelejcs Óvoda Alkalmazotti Közössége 2018. július 23. napján tartott ülésén a pályázó személyének támogatásáról döntött, és egyhangú szavazattal elfogadásra javasolta Erdélyi Krisztina személyét Csemő Község Önkormányzata részére.
3. A Csemői Nefelejcs Óvoda Szülői Szervezete 2018. július 13. napján az óvodavezetői pályázatot megismerte, és Erdélyi Krisztina által benyújtott pályázatot elfogadásra javasolja Csemő Község Önkormányzata részére. Külön véleményezési jogával a Szülői Szervezet nem kívánt élni.

Fentiek alapján kérem a Tisztelt képviselő-testületet, hogy az alábbi határozati javaslatot elfogadni szíveskedjen.

**Határozati javaslat**

**....../2018. (VII.30.)**

**Csemő Község Önkormányzatának Képviselő-testülete a Csemői Nefelejcs Óvoda (2713 Csemő, Petőfi u. 2.) magasabb vezetői feladatainak ellátásával 2018. augusztus 1. napjától 2023. július 31 napjáig (5 évre) Erdélyi Krisztinát bízza meg. A képviselő-testület felkéri az alpolgármestert a szükséges munkáltatói intézkedések megtételére.**

**Felelős: Bögös István alpolgármester**

**Határidő: azonnal**

Csemő, 2018. július 24.

Dr. Lakos Roland

polgármester